C 132/98
HU
Az Európai Unió Hivatalos Lapja
2023.4.14.
2022. október 6., csütörtök
19. elismerését fejezi ki a háborút elítélő orosz állampolgároknak; elítéli, hogy az orosz hatóságok több ezer békés tüntetőt tartóztattak le, és felszólít azonnali szabadon bocsátásukra; 20. felszólítja a Bizottságot, az EKSZ-t és a tagállamokat, hogy kezdjék meg annak átgondolását, hogy a jövőben hogyan lehet Oroszországgal együttműködni, és hogyan segíthetik Oroszországot az önkényuralmi rendszerből egy olyan demokratikus országba való sikeres átmenetben, amely lemond a revizionista és imperialista politikákról; úgy véli, hogy az első lépés az lenne, ha az uniós intézmények együttműködnének a demokratikus orosz vezetőkkel és a civil társadalommal, és mozgósítanák a demokratikus Oroszországot célul kitűző menetrendjükhöz nyújtott támogatást; támogatja a demokráciával foglalkozó platform létrehozását Oroszország számára, amelynek az Európai Parlament ad otthont; 21. emlékeztet arra, hogy az Északi Áramlat csővezetékeinek víz alatti robbanásaira a Norvégiát és Lengyelországot Dánián keresztül összekötő új balti csővezeték felavatásának idején került sor; úgy véli, hogy az Északi Áramlat csővezetékeinek víz alatti robbanásai nem lehetnek véletlenek, és egyre több a spekuláció azzal kapcsolatban, hogy ez valamely állami szereplő összehangolt és szándékos cselekményének eredménye; úgy véli, hogy az Északi Áramlat csővezetékeinek robbanásai bizonyítják, hogy mennyire veszélyes politika az orosz fosszilis tüzelőanyagoktól való függőség növelése, és hogy az energia fegyverként való felhasználását új szintre emelték; felszólítja a tagállamokat, hogy fokozzák és kezeljék prioritásként a kritikus európai infrastruktúra – többek között a tenger alatti csővezetékek és kábelek – védelmét, növeljék annak külső támadásokkal szembeni ellenálló képességét, és továbbra is támogassák az EU kelet-európai és nyugat-balkáni partnereinek rezilienciáját; felszólítja a tagállamokat, hogy vizsgálják ki az Északi Áramlat gázvezetékek elleni szabotázst; úgy véli, hogy a szándékos víz alatti robbantások az EU elleni környezeti támadásnak minősülnek; 22. felhívja az EU-t és tagállamait, hogy működjenek együtt a nemzetközi szervekkel a bizonyítékok összegyűjtése és az Ukrajna területén 2014. február 20. óta elkövetett háborús bűncselekmények Nemzetközi Büntetőbíróság általi kivizsgálásának támogatása érdekében; 23. kéri, hogy hozzanak létre ad hoc nemzetközi bíróságot az Ukrajna elleni agresszió bűntettével kapcsolatban, ahol Putyin és az ukrajnai háború kiterveléséért, elindításáért és végrehajtásáért felelős valamennyi orosz polgári és katonai tisztviselő és megbízottjaik ellen büntetőeljárást indítanának; 24. elítéli Oroszországnak a hamis és torzított narratívák és a „Russzkij mir” neoimperialista ideológiája világszerte történő bevezetésére, felerősítésére és terjesztésére irányuló többrétegű stratégiáját; felhívja az EU-t és tagállamait, hogy szankcionálják az orosz dezinformációt terjesztő orosz szervezeteket, magánszemélyeket és más megbízottakat, és hozzanak további intézkedéseket az információk Oroszország általi fegyverként való felhasználásának kezelésére; 25. utasítja elnökét, hogy továbbítsa ezt az állásfoglalást a Tanácsnak, a Bizottságnak, a Bizottság alelnökének/az Unió külügyi és biztonságpolitikai főképviselőjének, a tagállamok kormányainak és parlamentjeinek, az Európa Tanácsnak, az Európai Biztonsági és Együttműködési Szervezetnek, az ENSZ Emberi Jogi Főbiztosa Hivatalának, az ENSZ Menekültügyi Főbiztosának, a Nemzetközi Migrációs Szervezetnek, a Vöröskereszt Nemzetközi Bizottságának, a Nemzetközi Büntetőbíróságnak, Ukrajna elnökének, kormányának és parlamentjének, valamint az Oroszországi Föderáció elnökének, kormányának és parlamentjének és a belarusz hatóságoknak.